钦定古今图书集成/明伦汇编/官常典/第523卷 > 旦只儿
## 钦定古今图书集成/明伦汇编/官常典/第523卷 > 旦只儿

按《元史》本传：“旦只儿，蒙古荅荅带人。至元七年，从征
蜀，败宋兵于马湖江，斩首百馀级。九年，从征建都蛮。
十一年，从攻嘉定，败宋兵于夹江，又从攻下泸、叙诸
州，进围重庆，败宋将张万。泸州叛，诸军将攻泸，旦只
儿先将其众，据红米湾，与宋兵战，败之。进至安乐山，
复败宋军，斩首五百馀级，获战舰四。宋兵邀漕舟于”
安乐山，击走之，遂破其石磐寨。十四年春，抵泸州，夺
其战舰五艘。还至安乐山，复与宋兵战，杀数十人，从
诸军拔泸州。张万举兵欲向合州，旦只儿以锐卒千
人邀击于龙坎，斩首百馀级，万引却，赐银符，授管军
千户。从征斡端，至甘州，赐金符，升总管。十九年，从诸
王合班、元帅忙古带军至斡端，与叛王元卢等战，胜
之。二十年，诸王八巴叛，以兵来攻，旦只儿独破其五
百馀众，拔亡卒二千馀人以出，进副万户，还戍长宁
军。宋好止寨以兵来袭，旦只儿击走之，斩首百馀级，
生获三十馀人。二十六年，赐金虎符，授信武将军、平
阳等路万户府达鲁花赤。卒，子建都不花袭。